3. การประกอบธุรกิจของแต่ละสายผลิตภัณฑ์

ปัจจุบัน บริษัทฯ มีหน่วยธุรกิจ 3 หน่วยธุรกิจ คือ หน่วยธุรกิจรับเหมาก่อสร้างในงานวางระบบท่อ
หน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
และหน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมด้านเทคโนโลยีชีวภาพ
(Biotechnology) ซึ่งจัดตั้งขึ้นในปี 2548 เพื่อการเข้าประกวดราคางานในอนาคต

1.  หน่วยธุรกิจรับเหมาก่อสร้างในงานวางระบบท่อ

บริษัทฯ ดำเนินธุรกิจรับเหมาก่อสร้างในงานวางระบบท่อ โดยงานหลักของบริษัทฯ ในปัจจุบัน คือ
ธุรกิจรับเหมาการวางท่อส่งก๊าซธรรมชาติให้กับบริษัทในกลุ่มธุรกิจพลังงานและปิโตรเคมี
เนื่องจากบริษัทฯ มีความเชี่ยวชาญในธุรกิจพลังงานและปิโตรเคมีเป็นอย่างดี การได้งานของบริษัทฯ
อาจเกิดได้ทั้งจากการยื่นประกวดราคา หรือได้รับการจ้างโดยตรง ลูกค้าหลักของบริษัทฯ
ในหน่วยธุรกิจนี้ คือ บริษัท ปตท. จำกัด (มหาชน)
โดยในอดีตบริษัทฯจะทำงานในส่วนของระบบท่อจัดจำหน่ายก๊าซธรรมชาติ (Gas Distribution
Pipeline) เป็นหลัก
ซึ่งการจะเข้าประกวดราคางานในส่วนของระบบงานวางท่อก๊าซธรรมชาติบนบกข้ามประเทศ หรือ
ข้ามจังหวัด (Cross-country pipeline) นั้นจำเป็นต้องอาศัยพันธมิตรที่เป็นบริษัทต่างประเทศ
โดยในปี 2548บริษัทฯ
ได้เริ่มเข้าประกวดราคางานในส่วนของระบบงานวางท่อก๊าซธรรมชาติบนบกข้ามประเทศ หรือ
ข้ามจังหวัด (Cross-country pipeline) ผ่านทางกิจการร่วมค้า CPP-TRC
ซึ่งเป็นการร่วมมือระหว่างบริษัทฯ กับบริษัท ไชน่า ปิโตรเลียม ไพพ์ไลน์ บูโร
สำหรับโครงการท่อก๊าซวังน้อย-แก่งคอยเป็นโครงการแรก นอกจากนี้ บริษัทฯ
ยังมีการเข้าประกวดราคางานในการวางระบบท่ออื่น ๆ ด้วย เช่น
ระบบท่อสำหรับการขนส่งวัตถุดิบทางด้านปิโตรเคมี และระบบท่อน้ำ เป็นต้น บริษัทฯ
ได้รับการยอมรับถึงประสิทธิภาพของงานจากบริษัทชั้นนำในธุรกิจปิโตรเคมีในการวางท่อส่งก๊าซธรรมชาติเป็นอย่างดี
ตัวอย่างลูกค้า ได้แก่ บริษัท ปตท. จำกัด (มหาชน), บริษัท พีทีแอล โคเจเนอเรชั่น จำกัด,
บริษัท มาบตาพุด อินดัสเตรียส แก๊ส จำกัด, บริษัท อมตะ คอร์ปอเรชั่น จำกัด (มหาชน)
และบริษัท ไทยผลิตภัณฑ์ยิบซั่ม จำกัด เป็นต้น

2.  หน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี

บริษัทฯ ประกอบธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
โดยบริษัทฯ อาจจะทำการก่อสร้างโรงงานอุตสาหกรรมพร้อมกับติดตั้งระบบวิศวกรรมสำหรับโรงงาน
งานที่บริษัทฯจะรับติดตั้งระบบวิศวกรรมส่วนใหญ่จะเป็นโรงงานอุตสาหกรรมในธุรกิจปิโตรเคมี
ซึ่งบริษัทฯ
อาจมีการร่วมลงทุนหรือหาบริษัทมาสนับสนุนเทคโนโลยีที่จำเป็นสำหรับการเสนอตัวเข้าประกวดราคาได้
โดยในปัจจุบัน บริษัทฯ เริ่มมีการขยายงานในส่วนนี้มากขึ้น และปี 2548
ได้รับการว่าจ้างในงานโครงการ WS Recovery Boiler Project มูลค่างานของบริษัทฯ
ประมาณ 515 ล้านบาท

3.  หน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมด้านเทคโนโลยีชีวภาพ
    (Biotechnology)

ในปี 2548 บริษัทฯ
มีการจัดตั้งหน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมด้านเทคโนโลยีชีวภาพ
โดยบริษัทฯ
เล็งเห็นถึงโอกาสในการเติบโตของธุรกิจนี้จากผลแห่งการเติบโตในด้านเทคโนโลยีชีวภาพทั่วโลก
ทั้งด้านการผลิต งานวิจัย และการค้าระหว่างประเทศ ซึ่งธุรกิจนี้ต้องใช้ความรู้เฉพาะทาง
(know-how) และ ความเชี่ยวชาญในการก่อสร้างและติดตั้ง
และปัจจุบันในประเทศไทยยังไม่มีบริษัทใด ซึ่งรวมถึงบริษัทฯ
เองที่จะมีความเชี่ยวชาญและเคยทำธุรกิจด้านนี้มาก่อน

นอกจากบริษัทฯ จะมีการศึกษาและเตรียมตัวเพื่อเข้าประกวดราคางานที่จะมีขึ้นในอนาคต บริษัทฯ
ยังมีการเจรจาหาความร่วมมือจากบริษัทหลายรายที่จะสนับสนุนทางด้านความรู้เฉพาะทางในการร่วมดำเนินการ
เพื่อการเข้าประกวดราคางานและดำเนินการก่อสร้างและติดตั้งได้ อีกทั้ง บริษัท โรตารี่
เอ็นจิเนียริ่ง จำกัด ซึ่งเป็นบริษัทจดทะเบียนในประเทศสิงคโปร์ และเป็นผู้ถือหุ้นร้อยละ 100
ในบริษัท โรตารี่ ทีอาร์อีแอล พีทีอี จำกัด ผู้ถือหุ้นใหญ่ของบริษัทฯ
มีประสบการณ์ในการดำเนินการก่อสร้างในธุรกิจนี้ และน่าจะสนับสนุนบริษัทฯ
ในการเข้าประกวดราคางานประเภทนี้ได้ โดยบริษัทฯ คาดว่า
ธุรกิจนี้ที่เป็นธุรกิจที่ต้องอาศัยความเชี่ยวชาญเฉพาะด้าน สามารถจะให้อัตราผลตอบแทนที่ดี
โดยมีคู่แข่งในตลาดน้อยราย และมีอัตราเจริญเติบโตสูงในอนาคต แต่อย่างไรก็ตาม บริษัทฯ
ยังไม่ได้รับงานในหน่วยธุรกิจนี้แต่อย่างใด

ภาวะของอุตสาหกรรมและการแข่งขัน

ภาพรวมอุตสาหกรรม

อุตสาหกรรมรับเหมาก่อสร้างในงานวางท่อส่งก๊าซธรรมชาติ

ระบบท่อส่งก๊าซธรรมชาติ (Transmission Pipeline) ของกลุ่ม ปตท.
ประกอบด้วยระบบท่อส่งก๊าซธรรมชาติบนบก ระบบท่อส่งก๊าซธรรมชาติในทะเล
และระบบท่อจัดจำหน่ายก๊าซธรรมชาติ (Distribution Pipeline)
โดยระบบท่อส่งก๊าซธรรมชาติของกลุ่ม ปตท. จะต่อเชื่อมแหล่งก๊าซธรรมชาติต่าง ๆ ในอ่าวไทย
และท่อส่งก๊าซธรรมชาติจากแหล่งยาดานา และเยตากุน สหภาพเมียนมาร์
ที่ชายแดนไทย-สหภาพเมียนมาร์ เข้ากับผู้ผลิตไฟฟ้า โรงแยกก๊าซธรรมชาติ และลูกค้าอุตสาหกรรม

การลงทุนและการดำเนินการระบบท่อส่งก๊าซธรรมชาติ (Transmission Pipeline)
รวมถึงการจัดหาและจัดจำหน่ายก๊าซธรรมชาติในประเทศไทยนั้น ปัจจุบัน บริษัท ปตท. จำกัด
(มหาชน) เป็นผู้รับซื้อและจัดจำหน่ายก๊าซธรรมชาติ
เจ้าของและผู้บริหารและพัฒนาโครงข่ายระบบท่อส่งก๊าซธรรมชาติเพียงรายเดียวในประเทศ
สำหรับระบบท่อจัดจำหน่ายก๊าซธรรมชาติ (Distribution Pipeline)นั้น
ปัจจุบันการลงทุนและการดำเนินการส่วนใหญ่กระทำโดยบริษัท ปตท. จำกัด (มหาชน)
ซึ่งนอกเหนือจากบริษัท ปตท. จำกัด (มหาชน) แล้ว จะมีเพียงบริษัท ปตท. จำหน่ายก๊าซธรรมชาติ
จำกัด ซึ่งเป็นบริษัทร่วมทุนระหว่างบริษัท ปตท. จำกัด (มหาชน) กับ Tractebel S.A. และ
บริษัท ทุนลดาวัลย์
จำกัดซึ่งให้บริการระบบจำหน่ายก๊าซธรรมชาติแก่ลูกค้าในเขตอุตสาหกรรมรอบกรุงเทพมหานครและปริมณฑล

งานส่วนใหญ่ของบริษัทฯ เป็นงานวางท่อก๊าซสายส่งไปยังผู้ใช้ปลายทาง (Distribution pipe)
ซึ่งเป็นงานวางท่อขนาดเล็กเพื่อส่งไปยังผู้ใช้ปลายทาง เช่น
งานวางท่อจากท่อประธานไปยังบริษัทในนิคมอุตสาหกรรม
และสำหรับงานวางท่อก๊าซธรรมชาติบนบกข้ามประเทศ หรือ ข้ามจังหวัด (Cross-country
pipe) ซึ่งเป็นงานขนาดใหญ่ที่ต้องมักจะต้องอาศัยผู้ร่วมทุนขนาดใหญ่จากต่างประเทศนั้น บริษัทฯ
ได้ร่วมมือกับพันธมิตรซึ่งเป็นบริษัทวางท่อก๊าซขนาดใหญ่ในประเทศจีน คือ บริษัท ไชน่า ปิโตรเลียม
ไพพ์ไลน์ บูโร (China Petroleum Pipeline Bureau: CPP) ซึ่งเป็นบริษัทย่อยของบริษัท
ไชน่า เนชั่นแนล ปิโตรเลียม คอร์ปอเรชั่น (China National Petroleum Corporation:
CNPC) อันเป็นกลุ่มบริษัทพลังานที่ใหญ่ที่สุดในประเทศจีน โดยในปี 2548 บริษัทฯ ร่วมทุนกับบริษัท
ไชน่า ปิโตรเลียม ไพพ์ไลน์ บูโร ในลักษณะของกิจการร่วมค้า
เพื่อดำเนินการโครงการท่อก๊าซวังน้อย-แก่งคอย ของ บริษัท ปตท. จำกัด (มหาชน)

อุตสาหกรรมรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี

สถานการณ์ปี 2549 อุตสาหกรรมปิโตรเคมีอยู่ในช่วงที่มีความผันผวนอย่างมาก
ราคาผลิตภัณฑ์ปิโตรเคมีมีการปรับตัวสูงขึ้นอย่างมาก โดยเฉพาะในช่วงไตรมาสที่ 3 ของปี 2549
เมื่อเทียบกับช่วงต้นปี
ทั้งนี้มีสาเหตุจากการปรับตัวสูงขึ้นของราคาน้ำมันดิบโดยเป็นผลมาจากปัจจัยการเมืองของประเทศผู้ผลิตเป็นสำคัญ
มูลค่าการนำเข้าปิโตรเคมีขั้นต้น ขั้นกลาง และขั้นปลายในปี 2549 มีมูลค่า 22,855 36,988 และ
61,105 ล้านบาทตามลำดับ โดยมูลค่าการนำเข้าปิโตรเคมีขั้นต้นขยายตัวเพิ่มขึ้นร้อยละ 135
ส่วนมูลค่าการนำเข้าปิโตรเคมีขั้นกลางและขั้นปลายลดลงร้อยละ 22.56 และ 5.27 ตามลำดับ
เมื่อเทียบกับปีก่อน ทางด้านมูลค่าส่งออกปิโตรเคมีขั้นต้น ขั้นกลาง และขั้นปลายในปี 2549 มีมูลค่า
27,694 41,730 และ 151,468 ล้านบาท ตามลำดับ
โดยมูลค่าส่งออกปิโตรเคมีขั้นต้นลดลงร้อยละ 24.41
ส่วนนำเข้าปิโตรเคมีขั้นกลางและขั้นปลายขยายตัวเพิ่มขึ้นร้อยละ 92.46 และ 0.10
ตามลำดับเมื่อเทียบกับปีก่อน

กลยุทธ์การแข่งขัน

กลยุทธ์การแข่งขันและนโยบายการดำเนินธุรกิจของบริษัทฯ มีดังนี้

(1) การควบคุมคุณภาพของงาน (Quality Construction) บริษัทฯ
    มีนโยบายที่จะควบคุมคุณภาพของงานให้มีคุณภาพเป็นไปตามเกณฑ์ที่กำหนด และ
    ดำเนินการส่งงานให้ตรงตามกำหนดเวลาเพื่อสร้างความพึงพอใจกับลูกค้า

(2) ชื่อเสียงและประสบการณ์ของกลุ่มวิศวกรผู้บริหาร
    ผู้บริหารมีความสามารถในการบริหารงานในธุรกิจรับเหมาก่อสร้างมายาวนาน
    โดยกลุ่มผู้บริหารของบริษัทฯ
    มีความรู้และประสบการณ์การทำงานภาคปฏิบัติในงานวิศวกรรมมากกว่า 20 ปี
    และมีชื่อเสียงเป็นที่ยอมรับอย่างกว้างขวางในวงการ
    ทำให้สามารถมีส่วนช่วยตรวจสอบดูแลการทำงานของวิศวกรระดับผู้จัดการโครงการอีกต่อหนึ่ง

(3) ผลงานในอดีต
    ด้วยคุณภาพของผลงานและบริการในอดีตที่ได้รับมอบหมายในงานโครงการจำนวนมาก
    ทำให้ลูกค้าจำนวนมากให้ความเชื่อถือและไว้วางใจ การกลับมาใช้บริการของบริษัทฯ อีก
    รวมทั้งได้แนะนำต่อไปยังลูกค้าอื่น ๆ ด้วย

(4) ความสามารถของบุคลากร บริษัทฯ
    มีพนักงานที่มีความเชี่ยวชาญในสายงานที่ดำเนินการอยู่จำนวนมากทำให้สามารถให้บริการกับลูกค้าได้อย่างมีคุณภาพที่ดี
    โดยบริษัทฯ
    มีนโยบายที่จะรักษาพนักงานที่มีคุณภาพไว้และสนับสนุนให้พนักงานมีการฝึกอบรมอยู่อย่างสม่ำเสมอ

  กลุ่มลูกค้าเป้าหมาย

สำหรับหน่วยธุรกิจรับเหมาก่อสร้างในงานวางท่อส่งก๊าซธรรมชาติ
และธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี
กลุ่มลูกค้าเป้าหมายส่วนใหญ่จะเป็น รัฐวิสาหกิจ ส่วนราชการ และ
บริษัทเอกชนที่อยู่ในธุรกิจเกี่ยวข้องกับอุตสาหรรมด้านพลังงาน ปิโตรเคมี
และบริษัทที่มีฐานการผลิตอยู่ตามนิคมที่ท่อก๊าซสามารถเดินทางไปถึงได้ เช่น บริษัท ปตท. จำกัด
(มหาชน) และ บริษัทที่ตั้งอยู่ในนิคมอุตสาหกรรมมาบตาพุด เป็นต้น

  แนวโน้มอุตสาหกรรม

อุตสาหกรรมรับเหมาก่อสร้างในงานวางท่อส่งก๊าซธรรมชาติ

โดยในปี 2549 ประเทศไทยมีปริมาณการใช้ก๊าซธรรมชาติรวม 3,236
ล้านลูกบาศก์ฟุตต่อวันเพิ่มขึ้นจากปีก่อนร้อยละ 2.8
โดยเป็นการผลิตเพื่อผลิตไฟฟ้าคิดเป็นสัดส่วนร้อยละ 75 ของการใช้ทั้งหมด จำนวน 2,427
ล้านลูกบาศก์ฟุตต่อวัน เพิ่มขึ้นจากปีก่อนร้อยละ 1.2 ใช้เป็นวัตถุดิบในอุตสาหกรรมปิโตรเคมีและอื่น
ๆ ปริมาณ 518 ล้านลูกบาศก์ฟุตต่อวัน คิดเป็นสัดส่วนร้อยละ 16 เพิ่มขึ้นจากปีก่อนร้อยละ 5.5
และที่เหลือร้อยละ 9 ใช้เป็นเชื้อเพลิงในโรงงานอุตสาหกรรม ปริมาณ 291
ล้านลูกบาศก์ฟุตต่อวันเพิ่มขึ้นร้อยละ 12.4 และคาดว่าปริมาณความต้องการก๊าซธรรมชาติปี 2550
จะเพิ่มขึ้นจากปี 2549 ร้อยละ 7.0 โดยการใช้มีจำนวน 3,460 ล้านลูกบาศก์ฟุตต่อวัน
เนื่องจากการผลิตภายในประเทศจะเพิ่มขึ้นจากแหล่งภูฮ่อมจำนวน 80-100 ล้านลูกบาศก์ฟุตต่อวัน
(ทั้งนี้แหล่งภู่ฮ่อมเร่มทำการผลิตในช่วงปลายปี 2549) และจากแหล่ง JDA
ที่คาดว่าจะเริ่มผลิตในช่วงเดือนพฤษภาคม 2550 เป็นต้นไป โดยปริมาณผลิตสูงสุดอยู่ที่ระดับ 200
ล้านลูกบาศก์ฟุตต่อวัน นอกจากนั้นยังมีการนำเข้าจากพม่าเพิ่มขึ้น จากระดับ 878
ล้านลูกบาศก์ฟุตต่อวันในปี 2549 เป็น 921 ล้านลูกบาศก์ฟุตต่อวันในปี 2550

ปริมาณการใช้ก๊าซธรรมชาติของประเทศไทยเพิ่มสูงขึ้นอย่างต่อเนื่องทุกปี และในอนาคตอีก 10
ปีข้างหน้าได้มีเป้าหมายที่จะนำก๊าซธรรมชาติไปใช้ในภาคที่สร้างมูลค่าเพิ่มทางเศรษฐกิจมากที่สุด
โดยภาคปิโตรเคมีจะมีสัดส่วนเพิ่มขึ้นเป็นร้อยละ 22 ภาคการขนส่งร้อยละ 10
และอุตสาหกรรมร้อยละ 13 และที่เหลือเป็นภาคไฟฟ้าร้อยละ 55 นอกจากนั้นแล้ว
ปตท.ยังมีแผนงานที่จะวางท่อย่อยส่งก๊าซเพิ่มอีก 1,000 กิโลเมตร
เพื่อการส่งก๊าซไปป้อนตามภาคอุตสาหกรรมต่าง ๆ
เพื่อส่งเสริมให้มีการใช้ก๊าซธรรมชาติในภาคอุตสาหกรรมแทนการใช้น้ำมัน
ส่วนโครงการก๊าซธรรมชาติสำหรับยานยนต์หรือ NGV นั้น
ยังคงเป็นนโยบายสำคัญที่ภาครัฐเร่งสนับสนุนให้ระบบคมนาคมขนส่งของประเทศหันมาใช้เป็นเชื้อเพลิงทดแทนน้ำมันเบนซินและดีเซล
ปัจจุบันมีรถใช้เอ็นจีวีประมาณ 20,000 คัน และตามแผนตั้งเป้าหมายจะเพิ่มไม่ต่ำกว่า 500,000
คันในปี 2544
ล้วนเป็นปัจจัยหลักที่เสริมสร้างให้ปริมาณความต้องการใช้ก๊าซธรรมชาติเพิ่มสูงขึ้นในอนาคต

และจากแผนแม่บทระบบท่อส่งก๊าซธรรมชาติฉบับที่ 3 พ.ศ. 2544 - 2554 (ปรับปรุง)
อันเป็นกรอบในการลงทุนก่อสร้างระบบท่อส่งก๊าซธรรมชาติจำนวน 11 โครงการ
ในวงเงินรวมทั้งสิ้น 157,102 ล้านบาท จะทำให้มีการก่อสร้างท่อส่งก๊าซธรรมชาติอีกมาก
ซึ่งน่าจะส่งผลดีต่อการเติบโตของบริษัทฯ ได้ โดยเฉพาะอย่างยิ่งในโครงการขนาดใหญ่
เนื่องจากบริษัทฯ มีพันธมิตรที่เข้มแข็งจากต่างประเทศ เช่น บริษัท ไชน่า ปิโตรเลียม ไพพ์ไลน์
บูโร (China Petroleum Pipeline Bureau: CPP) ซึ่งเป็นบริษัทย่อยของบริษัท ไชน่า
เนชั่นแนล ปิโตรเลียม คอร์ปอเรชั่น (China National Petroleum Corporation: CNPC)
ซึ่งเป็นบริษัทพลังงานที่ใหญ่ที่สุดของประเทศจีน

  อุตสาหกรรมรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี

ภาวะอุตสาหกรรมปิโตรเคมีในปี 2550 คาดว่าจะเริ่มชะลอตัวลง
เนื่องจากความผันผวนของราคาน้ำมันในตลาดโลก
ซึ่งมีผลโดยตรงต่อราคาวัตถุดิบที่ใช้ผลิตผลิตภัณฑ์ปิโตรเคมี
อีกทั้งภาวะความต้องการผลิตผลิตภัณฑ์ปิโตรเคมีในตลาดโลกเริ่มชะลอตัวลง
เนื่องจากแต่ละประเทศได้ลดการพึ่งพาการนำเข้าจากต่างประเทศ
โดยมีการขยายการลงทุนในอุตสาหกรรมปิโตรเคมีของตน และใช้วัตถุดิบภายในประเทศ
โรงงานปิโตรเคมีส่วนใหญ่ได้ผลิตเต็มกำลังการผลิตแล้ว และอยู่ในช่วงปรับปรุงกระบวนการผลิต
และหรือสร้างโรงงานใหม่

นอกจากนั้นแล้ว
จากปัญหามลพิษในพื้นที่นิคมอุตสาหกรรมมาบพุตที่มีชาวบ้านบริเวณพื้นที่ได้ร้องเรียนปัญหาด้านสุขภาพ
อันเกิดจากผลกระทบของมลภาวะทางอากาศจากโรงงานในนิคมอุตสาหกรรม
ซึ่งหากมีการประกาศเป็นเขตควบคุมมลพิษ อาจส่งผลต่อการขยายอุตสาหกรรมปิโตรเคมีเฟส 3
และอุตสาหกรรมที่จะมาลงทุนในเขตพื้นที่ระยอง

การจัดหาผลิตภัณฑ์

กำลังการผลิต

บุคลากร

เนื่องจากบริษัทฯ ดำเนินธุรกิจรับเหมาเป็นหลัก
ทำให้จำนวนบุคลากรที่ต้องใช้ขึ้นอยู่กับขนาดของโครงการที่จะได้รับคัดเลือกจากการประกวดราคาในแต่ละครั้ง
บริษัทฯ
จึงมีนโยบายในการจัดจ้างวิศวกรและพนักงานประจำในระดับที่เหมาะสมกับประมาณการของบริษัทฯ
บริษัทฯ ไม่มีนโยบายในการจ้างพนักงานหรือช่างเชื่อมจำนวนมาก โดยบริษัทฯ
จะจัดเตรียมกลุ่มพนักงานจำนวนหนึ่ง (Standby Team)
ซึ่งรวมถึงช่างเชื่อมจำนวนหนึ่งไว้ในกรณีที่เกิดปัญหาฉุกเฉินที่ทางพนักงานในแต่ละโครงการขาดไปชั่วคราวเท่านั้น
โดยในกรณีที่บริษัทฯ ได้รับงานเพิ่มขึ้น บริษัทฯ
จะมีการจัดจ้างวิศวกรและพนักงานรายวันซึ่งรวมถึงช่างเชื่อมเพิ่มเติมเป็นรายโครงการไป
ในอดีตที่ผ่านมา บริษัทฯ ไม่เคยมีปัญหาทางด้านกำลังคนมาก่อน

แหล่งเงินทุน

บริษัทฯ มีการใช้นโยบายการขอเงินทุนประเภทสินเชื่อโครงการ (Project Finance)
จากสถาบันการเงิน เป็นรายโครงการไป อีกทั้งในบางกรณี บริษัทฯ อาจใช้วิธีการร่วมทุน เช่น
กิจการร่วมค้า เพื่อเข้าดำเนินงาน
โดยให้คู่สัญญาอีกฝ่ายเป็นผู้สนับสนุนเงินทุนหมุนเวียนในการก่อสร้าง
ประกอบกับเงินทุนที่ได้จากการเพิ่มทุนจากการเสนอขายหุ้นต่อประชาชนช่วงปลายปี 2548
ก็จะช่วยให้บริษัทฯ บริหารเงินทุนหมุนเวียนในการก่อสร้างโครงการที่บริษัทฯ
ชนะการประกวดราคาได้

ผู้รับเหมาช่วง

โดยปกติ บริษัทฯ จะไม่มีการจ้างผู้รับเหมาช่วง
โดยเฉพาะอย่างยิ่งในธุรกิจรับเหมาก่อสร้างในงานวางท่อส่งก๊าซธรรมชาติ อย่างไรก็ตาม
ในบางกรณี บริษัทฯ อาจจำเป็นต้องมีการจ้างผู้รับเหมาช่วงในงานส่วนที่บริษัทฯ ไม่มีความชำนาญ
เช่น งานฐานราก เป็นต้น โดยบริษัทฯ
จะพิจารณาเลือกผู้รับเหมาช่วงจากความน่าเชื่อถือทางการเงิน ผลงานในอดีต
และความพร้อมของบุคลากรและเครื่องมือเครื่องจักร ซึ่งบริษัทฯ
มีนโยบายที่จะกำหนดรายละเอียดในการจ้างช่วงให้เหมือนหรือใกล้เคียงกับที่บริษัทฯ ทำกับลูกค้า
(Back-to-back) ทั้งในเรื่องการส่งมอบ การรับประกันคุณภาพ การตรวจรับงาน และค่าปรับ
เป็นต้น

เครื่องจักรและอุปกรณ์

บริษัทฯ มีนโยบายที่จะมีเครื่องจักรและอุปกรณ์เป็นของตนเองบางส่วน
เพื่อใช้ในการดำเนินงานก่อสร้างพื้นฐาน สำหรับเครื่องจักรและอุปกรณ์อื่น ๆ
ที่จำเป็นต่องานก่อสร้าง บริษัทฯ จะทำการเช่าเพื่อนำมาใช้ในแต่ละโครงการตามความต้องการ
แต่หากในอนาคต บริษัทฯ มีงานประเภทใดประเภทหนึ่งเป็นจำนวนมาก
และการเช่าเครื่องจักรและอุปกรณ์ที่จำเป็นต่องานก่อสร้างมีความยุ่งยาก บริษัทฯ
อาจมีการพิจารณาซื้อเครื่องจักรหรืออุปกรณ์ดังกล่าวเข้ามาเป็นของบริษัทฯ เอง

วัตถุดิบ

โดยทั่วไป วัตถุดิบในการก่อสร้างของบริษัทฯ จะแบ่งได้เป็น 2 กลุ่ม คือ

1.  วัสดุก่อสร้างที่มีคุณลักษณะเฉพาะ
    ซึ่งคิดเป็นสัดส่วนส่วนใหญ่เมื่อเทียบกับมูลค่าของวัตถุดิบในการก่อสร้างทั้งหมด เช่น ท่อ วาล์ว
    เป็นต้น เนื่องจากในธุรกิจรับเหมาก่อสร้างที่บริษัทฯ ดำเนินงานอยู่
    มักมีการกำหนดรายละเอียดของวัสดุที่ใช้จากเจ้าของโครงการ ทำให้ในบางครั้ง บริษัทฯ
    ต้องซื้อวัสดุดังกล่าวจากตัวแทนจำหน่าย หรือผู้ผลิตโดยตรง
    ซึ่งอาจเป็นได้ทั้งบริษัทในประเทศไทยหรือบริษัทต่างประเทศ แล้วแต่กรณี อย่างไรก็ตาม
    โดยปกติแล้ว
    เจ้าของโครงการมักกำหนดรายละเอียดของวัสดุให้สามารถเลือกใช้สินค้าได้มากกว่าหนึ่งบริษัท
    และบริษัทฯ
    มักจะมีการต่อรองและขอการยืนยันราคาจากตัวแทนจำหน่ายหรือผู้ผลิตก่อนยื่นประกวดราคา
    และให้คงราคาดังกล่าวไว้ช่วงระยะเวลาหนึ่ง

2.  วัสดุก่อสร้างทั่วไป ซึ่งคิดเป็นสัดส่วนที่น้อยเมื่อเทียบกับมูลค่าของวัตถุดิบในการก่อสร้างทั้งหมด
    เช่น ลวดเชื่อม กระดาษทราย เป็นต้น บริษัทฯ จะมีการซื้อวัสดุดังกล่าวจากภายในประเทศ
    โดยอาจมีการซื้อตามบริษัทคู่ค้าที่ซื้อขายกันมาเป็นประจำ
    หรืออาจมีการซื้อจากร้านค้าตามหน้างานบ้างตามความจำเป็น

งานที่อยู่ระหว่างก่อสร้างที่ยังไม่ได้ส่งมอบ

ณ วันที่ 31 ธันวาคม 2549 บริษัทฯ มีงานที่อยู่ระหว่างการก่อสร้างที่ยังไม่ได้ส่งมอบ จำนวนทั้งสิ้น
8 โครงการ รวมมูลค่างานทั้งสิ้น 986.73 ล้านบาท มีมูลค่างานที่คงค้างทั้งหมดจำนวน 921.24
ล้านบาท

สรุปงานรับเหมาก่อสร้างที่ยังไม่ได้ส่งมอบ ณ 31 ธันวาคม 2549

  ----------------------------------------------------------------------------------------------------------------------------------------------------------------------------------
  ชื่อโครงการ                                                        ลักษณะของการรับเหมา*   ชื่อผู้ว่าจ้าง                      มูลค่างาน           มูลค่างานที่เหลือโดยประมาณ   ระยะเวลาของโครงการ
                                                                                                                      ของบริษัท(ล้านบาท)   (ล้านบาท)                
  ---------------------------------------------------------------- -------------------- -------------------- -------- ----------------- ----------------------- --------------------
  หน่วยธุรกิจรับเหมาก่อสร้างในงานวางระบบท่อ                                                                                                                            

  โครงการวางท่อก๊าซธรรมชาติ Songkhla Transmission - Pipeline Project  E,P,C                บริษัท ปตท. จำกัด       562.41                     532.16                  ต.ค.49- ก.ค.50
                                                                                        (มหาชน)(                                                                
                                                                                        สัญญาเป็นเงินบาทเท่ากับ                                                      
                                                                                        336,770,000 บาท และ                                                     
                                                                                        6,182,000 เหรียญสหรัฐ)                                                    

  ก่อสร้างสถานีก๊าซและ ติดตั้ง IN-LINE BLOCK VALVE                        E,P,C                บริษัท ปตท.            185.00                     165.95                  พ.ย.49- ก.ย.50
  โครงการวางท่อก๊าซอ็นจีวีสุวรรณภูมิ-พญาไท                                                      จำกัด(มหาชน)                                                             

  โครงการก่อสร้างระบบท่อส่งน้ำฝั่งขวา โครงการประแสร์                       E,P,C                บริษัท สหการวิศวกร จำกัด 140.19                     140.19                  ส.ค.49- ม.ค.52

  จ้างเหมางานก่อสร้างและติดตั้งอุปกรณ์ควบคุมผลิตภัณฑ์ในกรณีท่อรั่วหรือแตก           E,P,C                บริษัท ปตท. จำกัด       51.22                      45.18                   มิ.ย.49- ส.ค.50
                                                                                        (มหาชน)                                                                 

  จ้างวางท่อส่งก๊าซธรรมชาติ โครงการผลิต LNG                              E,P,C                บริษัท ปตท. จำกัด       18.64                      18.64                   ธ.ค.49- มี.ค.50
                                                                                        (มหาชน)                                                                 

  จัดจ้างปรับปรุงท่อ SALE GAS จาก GSP#1 to GSP#5                        E,P,C                บริษัท ปตท. จำกัด       7.91                       7.91                    ธ.ค.49- ก.พ.50
                                                                                        (มหาชน)                                                                 

  จ้างต่อเติมขยาย SLUG CATCHER PIT                                    E,P,C                บริษัท ปตท. จำกัด       7.77                       7.77                    พ.ย.49- มี.ค.50
                                                                                        (มหาชน)                                                                 

  Installation of GT Air Cooling Piping System                     P,F,C                บริษัท ไทย โรตารี่       13.59                      3.44                    ส.ค.49- มี.ค.50
                                                                                        เอ็นจิเนียริ่ง จำกัด                                                          

  รวม                                                                                                        986.73                     921.24                  

  หน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมี                                                                                                

  - ไม่มี** -                                                                                                                                                     

  รวม                                                                                                                 0.00              0.00                    

  รวมงานในมือทั้งสิ้น                                                                                                      986.73            921.24                  
  ----------------------------------------------------------------------------------------------------------------------------------------------------------------------------------

  หมายเหตุ:

  * E = Engineering (งานวิศวกรรม) P = Procurement (งานจัดซื้อ) C =
  Construction (งานก่อสร้าง)

  **
  งานในหน่วยธุรกิจรับเหมาติดตั้งระบบวิศวกรรมและก่อสร้างโรงงานในอุตสาหกรรมปิโตรเคมีที่ยกมาในปี
  2548 คือ โครงการ WS Recovery Boiler มูลค่าโครงการ 515 ล้านบาท
  รวมทั้งโครงการที่ได้รับใหม่ในปี 2549 จากบริษัท จีอี โตชิบา ซิลิโคนส์ (ประเทศไทย) จำกัด
  ได้เสร็จสิ้นภายในปี 2549 จึงไม่ปรากฏเป็นงานในมือ ณ สิ้นปี 2549